Author: User
Company: MZ SR

PREDKLADACIA SPRÁVA

Materiál sa predkladá ako iniciatívny na základe potreby riešenia prevodu vlastníctva prebytočného nehnuteľného majetku štátu v správe štátnych rozpočtových organizácií a štátnych príspevkových organizácií v zriaďovacej pôsobnosti Ministerstva zdravotníctva SR, a tak zabezpečiť účelné a hospodárne naloženie s prebytočným nehnuteľným majetkom štátu, ktorý správcovi neslúži a ani v budúcnosti nebude slúžiť na plnenie úloh v rámci predmetu jeho činnosti alebo v súvislosti s ním.

Materiál bol predmetom medzirezortného pripomienkového konania. Na základe rozporového konania uskutočneného s Ministerstvom hospodárstva SR sa Ministerstvo zdravotníctva SR dohodlo na akceptovaní ich zásadnej pripomienky nasledovne: po ukončení osobitného ponukového konania v zmysle zákona NR SR č. 278/1993 Z. z. o správe majetku štátu v znení neskorších predpisov predloží Ministerstvo zdravotníctva SR osobitný materiál na rokovanie vlády SR s tým, že požiada o súhlas podľa bodu A.2. uznesenia vlády SR č. 86 z 31. januára 2007.  

Súčasťou materiálu bol pôvodne aj nehnuteľný majetok štátu v správe Fakultnej nemocnice s poliklinikou Bratislava, a to stavby a pozemky na Bezručovej ul. v Bratislave, Areál Krásna Hôrka na Ďumbierskej ul. v Bratislava, Gynekologicko–pôrodnícka klinika na Zochovej ul. v Bratislave, Kaštieľ vo Veľkých Levároch, bývalé zdravotné stredisko vo Veľkých Levároch a stavba na Vrančovičovej ul. v Bratislave. Nakoľko uvedený nehnuteľný majetok štátu je súčasťou materiálu s názvom: „Návrh na  povolenie výnimky z uznesenia vlády SR č. 72 z 25. januára 2006 v znení  uznesenia vlády SR č. 166 z 22. februára 2006 a  uznesenia vlády SR č. 208 z 1. marca 2006 na prevod prebytočného nehnuteľného majetku štátu podľa zákona NR SR č. 278/1993 Z. z. o správe majetku štátu v znení neskorších predpisov pre Fakultnú nemocnicu s poliklinikou Bratislava v zriaďovateľskej pôsobnosti Ministerstva zdravotníctva SR“, ktorý bude vláde SR predložený na schválenie, bol z tohto materiálu vypustený.

Materiál nemá finančný, ekonomický, environmentálny vplyv, vplyv na zamestnanosť a podnikateľské prostredie, preto doložka vplyvov sa nevystavuje. 

Materiál bol predložený na pripomienkové konanie ako aj na prerokovanie vo vláde SR s názvom: „Návrh na  povolenie výnimky z uznesenia vlády SR č. 72 z 25. januára 2006 v znení  uznesenia vlády SR č. 166 z 22. februára 2006 a  uznesenia vlády SR č. 208 z 1. marca 2006 a udelenie súhlasu na prevod prebytočného nehnuteľného majetku štátu podľa zákona NR SR č. 278/1993 Z. z. o správe majetku štátu v znení neskorších predpisov v súlade s uznesením vlády SR č. 86 z 31. januára 2007 pre štátne rozpočtové organizácie a štátne príspevkové organizácie  v zriaďovateľskej pôsobnosti Ministerstva zdravotníctva SR“. Na základe dohody s odborom hospodárskej politiky Úradu vlády SR sa materiál predkladá v tejto forme, t.j. že Ministerstvo zdravotníctva SR predkladá len návrh na povolenie výnimky z uznesenia vlády SR č. 72 z 25. januára 2006 v znení  uznesenia vlády SR č. 166 z 22. februára 2006 a  uznesenia vlády SR č. 208 z 1. marca 2006.